ΕΥΓΕΝΕΙΑ

Κάνε τὸν πόνο σου ἅρπα.  
Καὶ γίνε σὰν ἀηδόνι,  
καὶ γίνε σὰ λουλούδι.  
Πικροὶ ὅταν ἔλθουν χρόνοι,  
κάνε τὸν πόνο σου ἅρπα  
καὶ πέ τονε τραγούδι.

Μὴ δέσεις τὴν πληγή σου  
παρὰ μὲ ροδοκλώνια.  
Λάγνα σου δίνω μύρα  
-- γιὰ μπάλσαμο -- καὶ ἀφιόνια.  
Μὴ δέσεις τὴν πληγή σου,  
καὶ τὸ αἷμα σου, πορφύρα.

Λέγε στοὺς θεοὺς «νὰ σβήσω!»  
μὰ κράτα τὸ ποτήρι.  
Κλότσα τὶς ἡμέρες σου ὄντας  
θὰ σοῦ ῾ναι πανηγύρι.  
Λέγε στοὺς θεοὺς «νὰ σβήσω!»  
μὰ λέγε το γελώντας.

Κάνε τὸν πόνο σου ἅρπα.  
Καὶ δρόσισε τὰ χείλη  
στὰ χείλη τῆς πληγῆς σου.  
Ἕνα πρωί, ἕνα δείλι,  
κάνε τὸν πόνο σου ἅρπα  
καὶ γέλασε καὶ σβήσου.

ΙΔΑΝΙΚΟΙ ΑΥΤΟΧΕΙΡΕΣ

Γυρίζουν τὸ κλειδὶ στὴν πόρτα, παίρνουν  
τὰ παλιά, φυλαγμένα γράμματά τους,  
διαβάζουν ἥσυχα, κι ἔπειτα σέρνουν  
γιὰ τελευταία φορὰ τὰ βήματά τους.

Ἦταν ἡ ζωή τους, λένε, τραγῳδία.  
Θεέ μου, τὸ φρικτὸ γέλιο τῶν ἀνθρώπων,  
τὰ δάκρυα, ὁ ἵδρως, ἡ νοσταλγία  
τῶν οὐρανῶν, ἡ ἐρημιὰ τῶν τόπων.

Στέκονται στὸ παράθυρο, κοιτᾶνε  
τὰ δέντρα, τὰ παιδιά, πέρα τὴ φύση,  
τοὺς μαρμαράδες ποὺ σφυροκοπᾶνε,  
τὸν ἥλιο ποὺ γιὰ πάντα θέλει δύσει.

Ὅλα τελείωσαν. Τὸ σημείωμα νά το,  
σύντομο, ἁπλό, βαθύ, καθὼς ταιριάζει,  
ἀδιαφορία, συγχώρηση γεμάτο  
γιὰ κεῖνον ποὺ θὰ κλαίει καὶ θὰ διαβάζει.

Βλέπουν τὸν καθρέφτη, βλέπουν τὴν ὥρα,  
ρωτοῦν ἂν εἶναι τρέλα τάχα ἢ λάθος,  
«ὅλα τελείωσαν» ψιθυρίζουν «τώρα»,  
πὼς θ᾿ ἀναβάλουν βέβαιοι κατὰ βάθος.